ปลาแฮลิบัต

ปลาแฮลิบัต () เป็นชื่อสามัญที่ใช้เรียกปลาในอันดับปลาซีกเดียว ในสกุล Hippoglossus ซึ่งอยู่ในวงศ์ Pleuronectidae รวมถึงปลาซีกเดียวชนิดอื่น ในวงศ์อื่นบางชนิดด้วย โดยคำว่า "แฮลิบัต" มีที่มาจากคำในภาษาอังกฤษกลางว่า haly (ศักดิ์สิทธิ์) และ butt (ปลาซีกเดียว) เป็นปลาที่ได้รับความนิยมในวันสำคัญทางศาสนาคริสต์คาทอลิก

ปลาแฮลิบัตเป็นปลาซีกเดียวที่มีขนาดใหญ่ นับเป็นปลาซีกเดียวที่มีขนาดใหญ่ที่สุดในโลก มีความยาวเต็มที่ที่พบคือเกือบ 3 เมตร น้ำหนักกว่า 50 กิโลกรัม  พบกระจายพันธุ์ในซีกโลกทางเหนือที่มีอุณหภูมิหนาวเย็น ทั้งมหาสมุทรแอตแลนติกและมหาสมุทรแปซิฟิก 
เนื้อของปลาแฮลิบัตมีสีขาว เนื้อแน่นคล้ายปลาหิมะ ไขมันต่ำ มีราคาแพง สามารถนำไปปรุงอาหารได้หลากหลายรายการ เช่น ฟิชแอนด์ชิป  นับเป็นปลาเศรษฐกิจที่สำคัญอีกชนิดหนึ่ง

ปลาแฮลิบัตเป็นปลาที่หากินและอาศัยอยู่ตามพื้นทะเล ลักษณะเหมือนกับปลาซีกเดียวทั่วไป คือ ลำตัวด้านบนที่มีตา จะเป็นสีน้ำตาลหรือเขียว ด้านล่างจะราบแบนเป็นสีขาวสะอาด ในระยะที่เป็นปลาวัยอ่อน ตาทั้งสองข้างจะยังอยู่คนละซีกเหมือนปลาทั่วไป และว่ายน้ำเหมือนปลาแซลมอน จนกระทั่งอายุได้หกเดือนจึงจะกลับด้านมาอยู่ซีกเดียวกันPacific Halibut (Hippoglossus stenolepis), Alaska Department of Fish and Game. Adfg.state.ak.us. Retrieved on 2012-08-19.

กินอาหารตามพื้นทะเล ได้แก่ สัตว์ทะเลต่าง ๆ รวมถึงปลาแฮลิบัตหรือปลาซีกเดียวตัวอื่น ๆ ด้วย และตกเป็นอาหารของสัตว์ทะเลนักล่า เช่น วาฬเพชฌฆาต, สิงโตทะเล, ปลาฉลามแซลมอน
การจำแนก
แบ่งออกได้เป็น 2 ชนิด
 สกุล Hippoglossus
 ปลาแฮลิบัตแอตแลนติก, H. hippoglossus
 ปลาแฮลิบัตแปซิฟิก, H. stenolepis

จำพวกอื่น
 ที่อยู่ในวงศ์ Pleuronectidae
 Atheresthes evermanni –  ปลาแฮลิบัตฟันลูกศร
 Eopsetta grigorjewi – ปลาแฮลิบัตสั้น
 Reinhardtius hippoglossoides – ปลาแฮลิบัตกรีนแลนด์
  Verasper variegatus – ปลาแฮลิบัตจุด
 ที่อยู่ในวงศ์ Paralichthyidae
  Paralichthys californicus – ปลาแฮลิบัตแคลิฟอร์เนีย
  Paralichthys olivaceus – ปลาแฮลิบัตบาสตาร์ด
 ที่อยู่ในวงศ์ Psettodidae
 Psettodes erumei – ปลาแฮลิบัตควีนส์แลนด์หรือปลาตาเดียว
 ที่อยู่ในวงศ์ Carangidae (เป็นปลาหางแข็ง มิใช่ปลาซีกเดียว)
 Parastromateus niger – ปลาแฮลิบัตออสเตรเลียหรือปลาจะละเม็ดดำ

อ้างอิง

หมวดหมู่:ปลาเศรษฐกิจ
หมวดหมู่:ปลาแบ่งตามชื่อสามัญ
หมวดหมู่:อันดับปลาซีกเดียว
หมวดหมู่:วงศ์ปลาลิ้นหมาตาข้างขวา